
Pravidlá na delenie neúčelovej zložky doktorandských štipendií 

na FCHPT STU v Bratislave
Pravidlá na delenie neúčelovej zložky doktorandských štipendií 
na FCHPT STU v Bratislave
Delenie neúčelovej zložky doktorandských štipendií a vyplatenie motivačných štipendií sa realizuje 2-krát za rok (v máji a v novembri) na základe hodnotenia činnosti doktoranda za príslušné obdobie (november - apríl, máj – október, s výnimkou pedagogickej činnosti, kde sa bude hodnotiť v máji predošlý zimný semester a v novembri predošlý letný semester). Celková suma delených financií k danému termínu sa rozdelí na dva balíky, A a B. Percentuálny pomer rozdelenia financií do balíkov A a B je 20:80.

Balík A

Financie z balíka A bude deliť medzi doktorandov priamo vedenie FCHPT (pedagogický prodekan). 
Kritériá na delenie balíka A

Aktivity spojené s propagáciou FCHPT

Ide o aktivity typu pomoci pri akciách organizovaných fakultou alebo univerzitou, ako napr. účasť na dni otvorených dverí FCHPT, účasť na noci výskumníka, účasť na veľtrhu vzdelávania Akadémia, propagácia FCHPT na stredných školách, príprava propagačných materiálov FCHPT, organizácia ŠVK, technická výpomoc pri ŠVK, účasť v komisiách ŠVK a pod. Tieto aktivity organizuje a podklady dokumentujúce účasť doktoranda na týchto aktivitách dodáva vedeniu fakulty propagačná komisia FCHPT (predseda je prodekan pre propagáciu) alebo organizátor podujatia. 

Aktivity spojené s výpomocou pedagogickému oddeleniu

Ide o aktivity typu výpomoc na zápisoch, výpomoc pri príprave a rozosielaní informačných materiálov pre študentov prijatých do 1. ročníka Bc. štúdia a pod. Podklady o týchto aktivitách doktorandov dodáva vedeniu výhradne pedagogické oddelenie FCHPT. 

Vyhodnotenie aktivít

Propagačná komisia FCHPT, organizátori podujatí a pedagogické oddelenie FCHPT dodajú prodekanovi pre pedagogiku mená doktorandov, ktorí sa danej akcie zúčastnili, a počty hodín ich účasti na danej akcii. Suma financií v balíku A sa rozdeľuje nasledovne. Urobí sa súčet všetkých „odpracovaných“ hodín všetkých doktorandov. Týmto počtom hodín sa podelí suma financií v balíku A. Takto sa dostane suma financií z balíka A pripadajúca na jednu „odpracovanú“ hodinu. Každý doktorand dostane podiel financií podľa počtu „odpracovaných“ hodín. 
Ak sa v hodnotiacom období nebudú realizovať aktivity spojené s propagáciou fakulty a ani aktivity spojené s výpomocou pedagogickému oddeleniu, presunú sa financie z balíka A do ďalšieho hodnotiaceho obdobia. V prípade, že sa v hodnotiacom období bude realizovať malý počet aktivít spojených s propagáciou fakulty a aktivít spojených s výpomocou pedagogickému oddeleniu a výška štipendia presiahne 10 eur/h, vyplatí sa z balíka A taká čiastka, aby výška motivačného štipendia z balíka A bola 10 eur/h. Zvyšné financie sa presunú do ďalšieho hodnotiaceho obdobia. Výška štipendia z balíka A môže byť limitovaná sumou 10 eur/h len v jednom hodnotiacom období v kalendárnom roku.
O možnosti zapojiť sa do jednotlivých aktivít budú doktorandi informovaní, vyzvaní vopred prostredníctvom e-mailu, riaditeľmi ústavov alebo vedúcimi oddelení.

Balík B

Kritériá na delenie balíka B na ústavy

Financie z balíka B sa budú deliť medzi jednotlivé ústavy podľa týchto kritérií: vedecko-výskumné a pedagogické výkony ústavov (s rovnakou váhou) za predošlý kalendárny rok (spolu váha 25% v balíku) a počet doktorandov na ústavoch v decembri predošlého roka (váha 75%).

Kritériá na delenie financií z balíka B v rámci ústavu 

1. kritéria pre vedecko-výskumnú činnosť doktoranda:

· počet vedeckých CC publikácií v zahraničných/domácich časopisoch

· počet vedeckých publikácií v zahraničných/domácich časopisoch abstrahovaných v CA alebo evidovaných v databáze Scopus a pod.

· počet vedeckých publikácií v ostatných zahraničných/domácich časopisoch

· počet publikácií v zahraničných/domácich zborníkoch z vedeckých podujatí

· počet prednášok na vedeckých podujatiach v cudzom (anglický, nemecký, francúzsky, španielsky)/slovenskom jazyku

· počet postrov na zahraničných/domácich vedeckých podujatiach

· počet patentov resp. autorských osvedčení (predpokladá sa, že doktorand je spoluautorom)

· počet podaných/získaných projektov

2. kritériá pre pedagogickú činnosť doktoranda: 

· počet hodín samostatnej výučby 

· počet skrípt, učebníc (predpokladá sa, že doktorand je spoluautorom)

· počet pripravených učebných pomôcok, materiálov – textov, prezentácií k prednáškam

· počet hodín pri vypomáhaní pri skúšaní, oprave testov

· konzultant bakalárskej alebo diplomovej práce

Každej z aktivít bude priradená určitá bodová hodnota. 

Financie v rámci ústavu delí medzi doktorandov riaditeľ ústavu spolu s garantmi študijných programov. Na hodnotenie doktorandov v rámci ústavu resp. študijného programu sa použije odporúčané bodové hodnotenie vedecko-výskumných a pedagogických aktivít alebo si ústav resp. študijný program vytvorí svoje vlastné. V kritériách môže byť zahrnuté aj vyplatenie kompenzácie za sťažený výkon práce (tzv. „nebezpečnostný príplatok“), ak na ústave sú doktorandi, ktorí pracujú v sťažených podmienkach. Kritériá na hodnotenie doktorandov musia byť vypracované v písomnej podobe a zverejnené na web stránke ústavu a FCHPT. Pokiaľ doktorandi príslušného ústavu resp. študijného programu vypracujú vlastný návrh v písomnej podobe zohľadňujúci vyššie uvedené kritériá, riaditeľ ústavu spolu s garantmi by ho mali akceptovať v maximálnej možnej miere.

Delenie financií sa uskutoční na základe evaluačného formulára, vytvoreného doktorandmi podľa kritérií daného ústavu, ktorý si musí vyplniť a obodovať každý doktorand. Riaditeľ ústavu formou verejnej výzvy alebo prostredníctvom e-mailu vyzve doktorandov, aby k danému termínu (2. máj a 2. november) odovzdali vyplnené evaluačné formuláre. Pravdivosť údajov v evaluačných formulároch overujú školitelia a potvrdzujú svojím podpisom. Riaditeľ ústavu dodá návrh na rozdelenie financií balíka B medzi doktorandov k určenému termínu (10. máj a 10. november) na pedagogické oddelenie.

Suma financií v balíku B na ústave sa rozdeľuje týmto spôsobom: urobí sa súčet všetkých bodov všetkých doktorandov. Týmto počtom bodov sa podelí suma financií v balíku B, od ktorej sú odčítané všetky kompenzácie za sťažený výkon práce. Takto sa dostane suma financií z balíka B pripadajúca na jeden bod. Každý doktorand dostane adekvátny podiel financií podľa počtu získaných bodov.

Evaluačné formuláre a kritériá na delenie financií balíka B musia byť archivované na ústave minimálne 1 rok.

Tabuľka 1: Odporúčané bodové hodnotenie vedecko-výskumných a pedagogických aktivít

	Aktivita
	Body

	Vedecké práce v zahraničných karentovaných časopisoch
	4

	Vedecké práce v domácich karentovaných časopisoch
	3

	Vedecké práce v zahraničných abstrahovaných / databázovaných časopisoch
	3

	Vedecké práce v domácich abstrahovaných / databázovaných časopisoch
	2

	Vedecké práce v ostatných zahraničných časopisoch
	2

	Vedecké práce v ostatných domácich časopisoch
	1

	Vedecké práce v zahraničných zborníkoch z vedeckých podujatí
	2

	Vedecké práce v domácich zborníkoch z vedeckých podujatí
	1

	Prednášky na vedeckých podujatiach v cudzom jazyku
	2

	Prednášky na vedeckých podujatiach v slovenskom jazyku
	1

	Postre na vedeckých podujatiach domácich aj zahraničných
	0,5

	Patenty alebo autorské osvedčenia
	8

	Podaný projekt (doktorand je zodpovedný riešiteľ)
	3

	Získaný projekt (doktorand je zodpovedný riešiteľ)
	6

	Hodina samostatnej výučby za týždeň (nenásobí sa počtom týždňov semestra, predpokladá sa, že doktorand odučí celý semester; ak odučí len časť zo semestra, tak sa body zoberú pomerne, pri odučení pol semestra sa dá 0,5 za hodinu týždenne), v novembri sa hodnotí celý predošlý letný semester, v máji sa hodnotí celý predošlý zimný semester
	1

	Spoluautorstvo na knižnej publikácii, učebnici
	3

	Konzultant 1 diplomovej práce (uvedený v zadaní)
	3

	Konzultant 1 bakalárskej práce (uvedený v zadaní)
	2

	Učebná pomôcka, materiál
	0,5

	Pomoc pri výučbe, skúšaní, oprave testov pre jeden predmet (ak doktorand pomáha opravovať písomky z jedného predmetu počas celého skúšobného obdobia tak získava 0,5 bodu, inak pomernú časť )
	0,5

	kompenzácia za sťažený výkon práce (pridelí sa len doktorandom, ktorí v sťažených podmienkach pracujú)
	10 EUR/mesiac


Schválené AS FCHPT STU v Bratislave 24. 04. 2012.
doc. Ing. Vladimír Lukeš, DrSc.


prof. Ing. Ján Šajbidor, DrSc.

   predseda AS FCHPT STU

